ከግንባሩ ህዝባዊ ባህሪ በማይመነጭ ድርጊቶች የተሰማሩ ግለሰቦችን በህግ ቁጥጥር ስር የማዋሉ ተግባር እንደሚቀጥል ኢህአዴግ አስታወቀ
ከግንባሩ ህዝባዊ ባህሪ በማይመነጭና ከማህበራዊ፣ ኢኮኖሚያዊና ፖለቲካዊ አላማዎች በተፃራሪ ድርጊቶች የተሰማሩ ግለሰቦችንና ግብረ አበሮቻቸውን በህግ ቁጥጥር ስር የማዋሉ ተግባር ተጠናክሮ እንደሚቀጥል ኢህአዴግ አስታወቀ።የኢትዮጵያ ህዝቦች አብዮታዊ ዴሞክራሲያዊ ግንባር (ኢሕአዴግ) ምክር ቤት ፅህፈት ቤት ወቅታዊ ጉዳይን በተመለከተ መግለጫ አውጥቷል።በመግለጫውም ከግንባሩ ህዝባዊ ባህሪ በማይመነጭና ግንባሩ ከቆመላቸው አላማዎች ውጭ የተሰማሩ ግለሰቦችንና ግብረ አበሮቻቸውን በህግ ቁጥጥር ስር የማዋሉ ተግባር ተጠናክሮ ይቀጥላል ብሏል።ግንባሩ ባወጣው መግለጫ ኢህአዴግ መላውን የኢትዮጵያ ሕዝቦች በማስተባበር ዘርፈ ብዙ ለውጥ ማስመዝገብ መቻሉን ጠቅሶ ከዚህ በተቃራኒው ግን የህዝብ የቅሬታ ምንጭ የሆኑ ድርጊቶች መፈጸማቸውን ገልጿል።ይህን ችግር ለመለየት ባካሄደው ጥልቅ ተሃድሶም መንግስታዊና የፓርቲ ስልጣንን ለህብረተሰቡ ጥቅም ከማዋል ይልቅ የግል ጥቅምን ለማካበት የማዋል ዝንባሌ መታየቱን መገምገሙን አስታውሷል።ከዚህ ውስጥም በፍትህ ስርዓቱ ውስጥ የተደራጁ ሃይሎች ህገ ወጥነትን ከመከላከል ይልቅ፥ ራሳቸውን የህገ ወጦች ፍላጎት ማስፈፀሚያ በማድረግ በሀገርና በህዝብ ላይ በደል ሲፈፅሙ ቆይተዋልም ነው ያለው መግለጫው።በዚህ ሳቢያም የሃገሪቱን ኢኮኖሚ በእጅጉ የሚጎዱ አሻጥሮች ሲፈፀሙ፣ የዜጎችና የቡድኖች ሰብዓዊና ዴሞክራሲያዊ መብቶች ሲጣሱ እንዲሁም መንግስታዊ ስልጣን ለሽብር ተግባር ማስፈፀሚያ ሲውል እንደነበርም አስታውሷል።ከዚህ በመነሳት ግንባሩና መንግስት በዘርፉ መሰረታዊ ለውጥ ማምጣት እንደሚገባ በማመን ከለውጡ ማግስት ጀምሮ በርካታ ጥናት ሲያደርጉና እርምጃዎችን ሲወስዱ ቆይተዋል ብሏል።በቅርቡም የተሰጣቸውን ሃላፊነት ወደጎን በመተውና ስልጣናቸውን መከታ በማድረግ በአስከፊ የምዝበራ፣ የሰብዓዊ መብት ጥሰትና የሽብር ተግባር በመሳተፍ የተጠረጠሩ ግለሰቦች ህጋዊ መንገዱን በመከተል በቁጥጥር ስር መዋላቸውን ጠቅሷል።በቀጣይም ከግንባሩ ህዝባዊ ባህሪ በማይመነጭና ከማህበራዊ፣ ኢኮኖሚያዊና ፖለቲካዊ አላማዎች ፍፁም በተፃራሪ ድርጊቶች የተሰማሩ ግለሰቦችንና ግብረ አበሮቻቸውን በህግ ቁጥጥር ስር የማዋሉ ተግባር ተጠናክሮ እንደሚቀጥልም አጽንኦት ሰጥቷል።መላው የድርጅቱ አመራሮችና አባላት እንዲሁም የሀገሪቱ ህዝቦች በዚህ ሂደት ውስጥ ከመንግስት ጎን በመሆን ሃላፊነታቸውን እንዲወጡም ኢሕአዴግ ጥሪውን አቅርቧል።